Τάρτα καρπούζι
Ζουμερή, τέλεια δροσιστική, ελαφριά και απίθανα νόστιμη αυτή η τάρτα καρπούζι είναι η βασίλισσα του καλοκαιριού.
400 γρ. (3 κούπες) αλεύρι  για όλες τις χρήσεις       , 1 κουτ. γλυκού μπέικιν πάουντερ, 150 γρ. (3/4 κούπας) ζάχαρη, 1 αυγό + 1 κρόκος αυγού, 1/4 κουτ. γλυκού αλάτι, 1 κουτ. γλυκού εκχύλισμα βανίλιας, 200 γρ. βούτυρο αγελάδας, σε μικρά κυβάκια, κρύο, από το ψυγείο + λίγο ακόμα  για το σκεύος, 750 ml (περίπου 3½ κούπες) χυμός καρπουζιού (πολτοποιούμε στον πολυκόφτη ψίχα καρπουζιού χωρίς κουκούτσια, σουρώνουμε και κρατάμε όσο χυμό χρειαζόμαστε)  , 80 γρ. (7 κουτ. σούπας) ζάχαρη, 50 γρ. (λίγο λιγότερο από 1/2 κούπα) κορν φλάουρ  , 1 ξυλάκι κανέλα, σταγόνες ή τρούφα κουβερτούρας, για τη διακόσμηση
Στον κάδο του μίξερ ανακατεύουμε καλά το αλεύρι, το μπέικιν πάουντερ και τη ζάχαρη. Κάνουμε μια λακκούβα στη μέση και ρίχνουμε εκεί το αυγό, τον κρόκο, το αλάτι, το εκχύλισμα βανίλιας και το βούτυρο.Ζυμώνουμε γρήγορα τα υλικά με το φτερό μέχρι να ενωθούν σε μια σχετικά τραχιά ζύμη, την πλάθουμε σε μπάλα και την τυλίγουμε με διάφανη μεμβράνη. Τη βάζουμε στο ψυγείο για περίπου 1 ώρα.Προθερμαίνουμε τον φούρνο στους 180°C. Βουτυρώνουμε ένα ταψάκι διαμέτρου 26-28 εκ. με αποσπώμενα τοιχώματα.Σε ελαφρά αλευρωμένη επιφάνεια ανοίγουμε τη ζύμη με τον πλάστη σε στρογγυλό φύλλο με πάχος 4-5 χιλιοστά και με διάμετρο μεγαλύτερη από του ταψιού. Στρώνουμε το φύλλο στο ταψάκι, καλύπτοντας και τα τοιχώματα και κόβουμε όσο εξέχει από αυτά. Το τρυπάμε εδώ κι εκεί με πιρούνι και το ψήνουμε για 45 λεπτά, μέχρι να ροδίσει. Σε μέτρια κατσαρόλα εκτός φωτιάς ρίχνουμε τον χυμό καρπουζιού, τη ζάχαρη και το κορν φλάουρ και ανακατεύουμε καλά μέχρι το κορν φλάουρ να διαλυθεί.Προσθέτουμε την κανέλα και βάζουμε την κατσαρόλα σε μέτρια προς δυνατή φωτιά, συνεχίζοντας το ανακάτεμα μέχρι η κρέμα να πάρει βράση. Χαμηλώνουμε τη φωτιά και σιγοβράζουμε για 3-4 λεπτά ανακατεύοντας. Πετάμε την κανέλα και συνεχίζουμε το σιγανό βράσιμο με συνεχές ανακάτεμα μέχρι η κρέμα να αρχίσει να πήζει.Αποσύρουμε από τη φωτιά και αφήνουμε την κρέμα να γίνει χλιαρή, ανακατεύοντας τακτικά για να μη σχηματιστεί κρούστα.Αδειάζουμε την κρέμα στην κρύα ζύμη της τάρτας και αφήνουμε να κρυώσει εντελώς. Αν θέλουμε, βάζουμε στο ψυγείο για 4-5 ώρες.Πασπαλίζουμε την επιφάνεια με σταγόνες ή την τρούφα σοκολάτας, ξεφορμάρουμε και σερβίρουμε.
Αλεύρι (ζύμες),Αυγά,Γάλα,Καρπούζι